KIRJALLINEN KYSYMYS E-1225/02 esittäjä(t): Alejandro Cercas (PSE) neuvostolle. Kansainväliset adoptiot Romaniassa.



Virallinen lehti nro 309 E , 12/12/2002 s. 0088 - 0089



KIRJALLINEN KYSYMYS E-1225/02 esittäjä(t): Alejandro Cercas (PSE) neuvostolle (29. huhtikuuta 2002) Aihe: Kansainväliset adoptiot Romaniassa Ottaen huomioon Euroopan parlamentin päätöslauselman Romanian liittymisestä Euroopan unioniin ja Romanian hallituksen 7. joulukuuta 2001 antaman kiireellisen asetuksen haluaisimme tietoja seuraavista asioista. 1. Mikä on niiden kansainvälisten adoptiohakemusten tämänhetkinen tilanne, joiden käsittely oli keskeytetty, etenkin 7. joulukuuta 2001 annetussa kiireellisessä asetuksessa tarkoitetuissa tapauksissa? 2. Milloin tarkalleen kansainväliset adoptiot voidaan aloittaa uudelleen? 3. Mitä mahdollisuuksia on aloittaa uudestaan ennen kesäkuuta 2001 Romaniassa aloitettujen adoptiohakemusten käsittely, esimerkiksi 11 extremaduralaisen (Espanja) perheen hakemusten käsittely? Yhteinen vastauskirjallisiin kysymyksiin E-1125/02 ja E-1225/02 (30. syyskuuta 2002) Neuvosto on tietoinen asian arkaluonteisuudesta ja sen aiheuttamasta hämmennyksestä yhteisön alueella niissä perheissä, joiden adoptiohakemukset oli jo ehditty käsitellä oikeusistuimissa siinä vaiheessa, kun Romanian hallitus ilmoitti kansainvälisten adoptioiden lykkäämisestä lokakuussa 2001. On kuitenkin muistettava, että Romanian päätös lykätä kansainvälisiä adoptioita oli vastaus muun muassa Euroopan komission ilmaisemaan huoleen tällaisia adoptointeja koskevassa Romanian lainsäädännössä ja käytännössä ilmenneistä vakavista puutteista. Romanian tarkistetussa liittymiskumppanuudessa, jonka neuvosto hyväksyi 28. tammikuuta 2002, määrätään, että Romanian on lykättävä kansainvälisiä adoptioita siihen asti, kunnes on annettu uusi lainsäädäntö, joka on lasten etujen ja Romanian kansainvälisten velvoitteiden mukainen, ja kunnes hallinnon kyky panna täytäntöön uusi lainsäädäntö on varmistettu. Yleisen lykkäyksen voimassaolosta huolimatta Romanian hallitus toteutti kuitenkin joulukuussa 2001 toimenpiteitä, jotta adoptiomenettelyt voitaisiin saattaa päätökseen niissä tapauksissa, jotka olivat jo tuomioistuinten käsiteltävinä silloin, kun päätös kansainvälisten adoptioiden lykkäämisestä tehtiin. Tämänhetkisten tietojen mukaan kaikkiin tapauksiin, joista tuolloin oli jo tehty päätös tai jotka olivat käsiteltävinä tuomioistuimissa myös yhteisön kansalaisten perheitä koskeviin tapauksiin on saatu ratkaisu. Samalla Romanian hallitus toteutti toimenpiteitä eräiden muiden poikkeuksellisiksi katsottavien tapausten käsittelemiseksi tuomioistuimissa. Tuomioistuinten käsiteltäväksi on toimitettu yhteensä 50 tällaista tapausta. Huhtikuussa 2002 riippumaton työryhmä esitti Romanian hallitukselle kansainvälisiä adoptioita koskevan selvityksen. Pääministeri Nastase oli tyytyväinen selvitykseen ja piti sitä tulevan kansainvälisiä adoptioita koskevan politiikan perustana. Hän on ilmoittanut, että riippumattoman työryhmän ehdottama lakipaketti hyväksytään vuoden 2002 loppuun mennessä. Sitä ennen pyritään parantamaan hallinnollisia edellytyksiä tällaisen lainsäädännön täytäntöönpanemiseksi. Euroopan unioni panee merkille edellä mainitun myönteisen kehityksen ja aikoo seurata tilannetta tiiviisti sekä ottaa asian esille sopivissa yhteyksissä, erityisesti EU:n ja Romanian välisen Eurooppa-sopimuksen nojalla perustetuissa elimissä.